CELEX: 62013CN0688
Language: fi
Date: 2013-12-27 00:00:00
Title: Asia C-688/13: Ennakkoratkaisupyyntö, jonka Juzgado Mercantil n °3 de Barcelona (Espanja) on esittänyt 27.12.2013 — Gimnasio Deportivo San Andrés, S.L, muut osapuolet: Gemma Atarés París ja Agencia Estatal de la Administración Tributaria

15.3.2014   
            
            
               FI
            
            
               Euroopan unionin virallinen lehti
            
            
               C 78/4
            
         Ennakkoratkaisupyyntö, jonka Juzgado Mercantil no 3 de Barcelona (Espanja) on esittänyt 27.12.2013 — Gimnasio Deportivo San Andrés, S.L, muut osapuolet: Gemma Atarés París ja Agencia Estatal de la Administración Tributaria
   (Asia C-688/13)
   2014/C 78/08
   Oikeudenkäyntikieli: espanja
   
      Ennakkoratkaisua pyytänyt tuomioistuin
   
   Juzgado Mercantil no 3 de Barcelona
   
      Pääasian asianosaiset
   
   
      Kantaja: Gimnasio Deportivo San Andrés, S.L.
   
      Muut osapuolet: Gemma Atarés París ja Agencia Estatal de la Administración Tributaria
   
      Ennakkoratkaisukysymykset
   
   
               1)
            
            
               Onko takeiden, joita sovelletaan luovutuksensaajaan, joka ostaa maksukyvyttömän yrityksen tai tällaisen yrityksen tuotantoyksikön, ja joiden mukaisesti tämä luovutuksensaaja ei vastaa veloista, jotka johtuvat ennen tuotantoyksikön hankkimista olemassa olleista sosiaaliturvaveloista, kun maksukyvyttömyysmenettelyn yhteydessä tarjottavan suojan vähimmäistaso vastaa yhteisön direktiiveissä säädetyn suojan tasoa, katsottava liittyvän vain velvoitteisiin, jotka liittyvät suoraan työsopimuksiin tai työsuhteisiin, vai onko näiden takeiden soveltamisalaa laajennettava — pyrittäessä kattavasti suojaamaan työntekijöiden oikeuksia ja säilyttämään työpaikat — ennen luovutusta kolmannelle olemassa olleista työsopimuksista johtuviin velkoihin tai sosiaaliturvavelkoihin?
            
         
               2)
            
            
               Kun on kyse tästä samasta työntekijöiden oikeuksien takaamisesta, voiko maksukyvyttömyysasiaa käsittelevä ja luovutuksesta määräävä tuomioistuin antaa tuotantoyksikön luovutuksensaajalle takeita, jotka liittyvät paitsi työsopimuksiin perustuviin oikeuksiin myös niihin ennen luovutusta olemassa olleisiin velkoihin, joita maksukyvyttömällä yrityksellä saattoi olla niille työntekijöilleen, joiden työsuhteet ovat jo päättyneet, tai aikaisempiin sosiaaliturvavelkoihin?
            
         
               3)
            
            
               Taataanko maksukyvyttömän yrityksen tai tällaisen yrityksen tuotantoyksikön hankkijalle, joka on sitoutunut jatkamaan kaikkia tai joitakin työsopimuksia ja ottamaan vastattavakseen niihin perustuvat velvoitteet, että tälle luovutuksensaajalle ei voida esittää muita vaatimuksia tai siirtää muita velvollisuuksia, jotka liittyvät työsopimuksiin tai työsuhteisiin, jotka luovutuksensaaja ottaa omiin nimiinsä, erityisesti sosiaaliturvavelan muodossa olevia työsopimuksista johtuvia aikaisempia velvoitteita?
            
         
               4)
            
            
               Voidaanko sellaisten tuotantoyksiköiden tai yritysten luovutusten osalta, jotka on tuomioistuimen päätöksellä tai hallinnollisella päätöksellä todettu maksukyvyttömiksi ja jotka ovat selvitystilassa, tulkita direktiiviä 2001/23 (1) siten, että sillä suojataan paitsi työsopimuksia myös varmuutta siitä, että luovutuksensaaja ei ole vastuussa ennen kyseisen tuotantoyksikön luovutusta olemassa olleista veloista?
            
         
               5)
            
            
               Onko konkurssilain 149 §:n 2 momentin sanamuoto, siltä osin kuin siinä viitataan yritysten luovutuksiin, direktiivin 2001/23 5 artiklan 2 kohdan a alakohdassa tarkoitettu poikkeuksen tekemiseksi edellytetty kansallisen oikeuden säännös?
            
         
               6)
            
            
               Jos edelliseen kysymykseen vastataan myöntävästi, pitääkö näillä takeilla ja suojamekanismeilla varustettu konkurssimenettelystä päättävän tuomarin yrityksen luovutuksesta tekemän päätöksen joka tapauksessa olla sitova myös muissa tuomioistuinmenettelyissä tai hallinnollisissa menettelyissä, jotka voidaan panna vireille luovutuksensaajaa vastaan ennen luovutusta olemassa olleiden velkojen vuoksi, mikä tarkoittaa samalla, ettei työntekijöiden asemasta annetun lain 44 § voi tehdä konkurssilain 149 §:n 2 ja 3 momenttia tehottomaksi?
            
         
               7)
            
            
               Jos sitä vastoin konkurssilain 149 §:n 2 ja 3 momenttia ei pidetä direktiivin 5 artiklassa tarkoitettuna poikkeuksena, pyydetään unionin tuomioistuinta selventämään, kattaako direktiivin 3 artiklan 1 kohdan säännös vain voimassa olevista työsopimuksista johtuvat työoikeudelliset oikeudet ja velvollisuudet suppeassa mielessä, joten luovutuksensaajalle eivät missään tapauksessa siirtyisi sosiaaliturvavakuutusmaksujen maksamisen kaltaiset oikeudet ja velvoitteet tai muut sellaisista työsopimuksista johtuvat velvoitteet, jotka olivat jo päättyneet ennen maksukyvyttömyysmenettelyn vireille panemista.
            
         
      (1)  Työntekijöiden oikeuksien turvaamista yrityksen tai liikkeen taikka yritys- tai liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä 12.3.2001 annettu neuvoston direktiivi 2001/23/EY (EYVL L 82, s. 16).